
Posztoperatív neurológiai diszfunkciók

Bevezetés: Idősebb betegeknél kognitív szövődmények kialakulásáról számolnak be több mint egy évszázada, és az anesztéziát gyakran emlegetik lehetséges okként.
Célkitűzés: A posztoperatív kognitív diszfunkciók előfordulásának és kockázati tényezőinek felmérése a Mini Mental teszt alkalmazásával.
Anyag és módszer: Sebészeti és nőgyógyászati osztályról 150 általános anesztézián átesett beteget vizsgáltunk. A kognitív funkció felmérését minden betegen elvégeztük műtét előtt illetve a műtét utáni 4.-6. napon a Mini Mental teszt segítségével. A kapott eredményeket a műtét típusának és időtartamának, társbetegségek, intra- és posztoperatív vérnyomás, testhőmérséklet, vérveszteség, víz-elektrolitegyensúly, metabolikus valamint respiratórikus változók függvényében értékeltük.
Eredmény: Tanulmányunkban résztvevő betegek átlagéletkora 56,3±12 év, 69 férfi, 81 nő. 35 esetben (23%) enyhe kognitív diszfunkció volt kimutatható. Súlyos posztoperatív neurológiai diszfunkciója egyik betegnek sem volt. Neurológiai elváltozások főleg idősebb korban alakultak ki. A vesefunkció romlása, a hipotenzió, valamint a diabetes mellitus rizikófaktorként szerepelnek.
Következtetés: A kognitív diszfunkciók eléggé gyakoriak, de általában enyhe lefolyásúak.



